Messier 56 of M56 (ook bekend as NGC 6779) is ’n bolvormige sterreswerm in die sterrebeeld Lier. Dit is op 19 Januarie 1779 deur Charles Messier ontdek en daarna in sy katalogus van komeetagtige voorwerpe opgeneem. Die sterreswerm is omtrent in die middel van ’n denkbeeldige lyn tussen die sterre Albireo (β Cygni) en Sulafat (γ Lyrae). Dit is sowat 32 900 ligjare van die Aarde af en rofweg 84 ligjare breed, met ’n massa van 230 000 sonmassas. Dit is sowat 31 000 tot 32 000 ligjare van die Melkweg se middelpunt af. M56 het ’n geraamde ouderdom van 13,7 miljard jaar en volg ’n retrograde (omgekeerde) wentelbaan deur ons sterrestelsel. Die eienskappe van die swerm dui daarop dat dit in die Melkweg kon beland het ná ’n samesmelting met ’n dwergsterrestelsel, waarvan Omega Centauri die oorblywende kern is. Die swerm is arm aan wat sterrekundiges metale noem – elemente benewens waterstof en helium. Die helderste ster in M56 se magnitude is 13 en die swerm bevat net sowat ’n dosyn bekende veranderlike sterre.